את כוכבי המוזיקה הישראלית כמו שלמה ארצי, מתי כספי ואייל גולן כולנו מכירים, אך מה בדבר האמנים והזמרים של שאר מדינות העולם? האם אתם יודעים מי הם הזמרים האהובים על תושבי פינדלנד, פורטוגל או יוון? בדיוק בשביל השאלה הזאת ומכיוון שמוזיקה היא חוצה תרבויות, גבולות ושפות - ערכנו עבורכם רשימת שירים של 15 זמרים פופולאריים ומוערכים מ-15 מדינות מרחבי העולם, להם תוכלו להאזין בחינם בכל עת. זו ההזדמנות המושלמת להכיר אמנים מוכשרים חדשים ולהעשיר את עולם המוזיקה שלכם.
מילטון נסימנטו הוא אחד מהזמרים והכותבים הבולטים בברזיל, כשבאמתחתיו כמעט 50 שנות פעילות מוזיקלית, ושירים בסגנונות שונים כמו פולק, ג'אז ורוק. מילטון ידוע במיוחד בקולו הגבוה ומנעד הצלילים הרחב שהוא יכול להפיק בשירתו.
עוד בתור ילדה הייתה אנטונלה רוג'רו שרה במסיבות עם קול הפעמונים הייחודי שלה, באמצע שנות ה-50, אך רק שנים רבות לאחר מכן, עם נסיקת קריירת הסולו שלה בשנות ה-90, היא הפכה לאחת זמרות המוערכות באיטליה.
עם מכירות של מיליוני אלבומים בכל העולם, הזמרת הוותיקה פטריסיה קאס, נחשבת לאחת מהזמרות הצרפתיות הבינלאומיות המצליחות ביותר. בשנת 2009 היא ייצגה את צרפת בארוויזיון ואף הופיעה מספר פעמים בישראל.
כשמגיעים לספרד אי אפשר שלא להזכיר את הזמר המצליח והפופולארי בקנה המידה העולמי - חוליו איגלסיאס. הזמר היהודי בן ה-71 נחשב לפורה במיוחד מבחינה מוזיקלית, עם 77 אלבומים, והופעות בינלאומיות שנערכות גם כיום.
"הקול של יוון" - כך מכונה הזמר יורגוס דאלארס, בין המוזיקאים הבולטים של יוון. יורגוס משלב בשיריו ז'אנרים מוזיקליים שונים כמו: פופ, רוק, מוזיקה קלאסית, פיוטים, אופרה ועוד. חלק משיריו זכו לגרסאות בשפה העברית על ידי יהודה פוליקר וחיים משה.
סקואובה במבינו הוא אחד מהזמרים המוערכים ואהובים על תושבי גינאה, הן בעקבות קריירת הסולו שלו והן מתקופתו כחבר בתזמורת הגאז' האגדית במבייה (Bembeya) במהלך שנות ה-80. סקואובה נוהג לשלב בשיריו מקצבים דרום אמריקאיים כמו רומבה וסלסה.
לאחר שהפכה לזמרת הפינית הראשונה שמכרה יותר ממיליון אלבומים, קטרי הלנה היא ללא ספק אחת מהמזמרות המצליחות ביותר בפינלנד. הפופולאריות הרבה שלה, וכישרונה העצום הביאו אותה פעמיים לייצוג פינלנד בארוויזיון.
בניגוד לזמרים צעירים אחרים שפונים אל סגנונות הרוק וה-R&B, מייקל בובלה, שכבש את קנדה בשנת 2003 ובהמשך גם את ארה"ב ויפן, הושפע מז'אנר הפופ קלאסי ומפרנק סינטרה, ואימץ אליו את סגנון זה תוך שילוב סגנון הפופ המוכר לנו כיום.
זמר צעיר נוסף שכבש בסערה את הודו והוא בן 28 בלבד, הוא אריג'יט סינגה. הקריירה המוזיקלית שלו החלה בתור זמר פלייבק לסרטים מצליחים של תעשיית הסרטים הענקית - בוליווד, עד אשר הוא החליט לצאת מאחורי הקלעים עם קריירת סולו משלו.
למרות שהוא נחשב לאחד מהזמרים הלטיניים המצליחים ביותר בעולם, עם מכירות של למעלה מ-20 מיליון עותקים של אלבומיו, ריקרדו ארחונה החל את דרכו כמורה בבית ספר ושחקן כדורסל. שיריו מאופיינים לרוב בסגנונות פופ לטיני, רוק ומוזיקה קובנית.
הזמרת הבלגית המפורסמת, לארה פאביאן, שמוכרת בכל רחבי אירופה ובצרפת בעיקר, שרה את שיריה במגוון שפות: צרפתית, אנגלית, איטלקית וספרדית, וגם היא הופעה בארוויזיון כשייצגה את לוקסמבורג בשנת 1988 וזכתה במקום הרביעי.
האמן המוזיקלי המוכשר רודריגו קוסטה פליקס, שהחייה בשיריו את המסורת הווקאלית והאינסטרומנטלית הנכחדת של פורטוגל, מסורת שירי הפאדו, הפך בכך לאחד הזמרים האהובים ופופולאריים על תושבי פורטוגל.
הסקספוניסט, כותב השירים והזמר ג'ו קמילרי תואר לא פעם בעיתונות האוסטרלית "כאחת הדמויות היותר מוכשרות במוזיקה המקומית". ג'ו פרץ לתודעה האוסטרלית עם הרכב הרוק "The Black Sorrows" ולאחר מכן המשיך את דרכו המוזיקלית כאמן סולו, עד היום.
זמר הרוק, פיטר מאפי, שכבש את מצעדי השירים של גרמניה עוד משנות ה-70, נחשב לאחד הזמרים הגרמניים המצליחים ביותר, עם מכירות של יותר מ-40 מיליון אלבומים. בשנת 1998 הוא הוציא אלבום בו שיתף פעולה עם אמנים אבוריג'ינים ואמנים מישראל.
גלוריה אסטפן, הזמרת הלטינית המצליחה בעולם עם יותר מ-100 מיליון מכירות של אלבומים, אמנם פרצה כזמרת קובנית מוכשרת בארצות הברית, אך במולדתה, קובה, היא נחשבת לזמרת קובנית מן המניין, ותרומתה לפופ הלטיני נחשבת לאחת הגדולות והחשובות.